86-jarige vas wat glo bank wou beroofEmily Coakley. Foto: Philadelphia Polisie Polisiebeamptes in Pennsilvanië in die VSA het ŉ 86-jarige vrou, wat met behulp van ŉ loopraam loop, in hegtenis geneem nadat sy glo ŉ bank met behulp van ŉ vuurwapen probeer beroof het. Die beweerde voorval het Dinsdagmiddag by University City-bank in Wes- Philadelphia plaasgevind. Fox 13-nuus berig Emily Coakley het glo ŉ rewolwer op ŉ kliëntediensbeampte gerig en geëis dat die beampte $400 (ongeveer R5 500) aan haar oorhandig. Die polisie is ontbied en Coakley is sonder verdere drama in hegtenis geneem. Polisiebeamptes het ook op die vuurwapen beslag gelê. Fox 13 berig Coakley word aangekla van roof, ernstige aanranding, terroristiese dreigemente en ander verwante aanklagte. Sy is op borgtog vrygelaat. Een van die kliënte in die bank het sy skok oor die voorval uitgespreek. “Dit is nogal baie ongewoon. Ek het nog nooit van ŉ bankrower gehoor wat so oud en nogal gewapen is ook nie,” het John McDonald aan Fox 13 gesê. 86-year-old woman accused in attempted bank robbery https://t.co/7rOrZmxrGN pic.twitter.com/HYstYibWIy — FOX 29 (@FOX29philly) November 22, 2017